
**

***REPUBLIKA HRVATSKA***

*PRIMORSKO - GORANSKA ŽUPANIJA*

# *GRAD BAKAR*

***GRADONAČELNIK***

*KLASA: 900-01/14-01/01*

*URBROJ: 2170-02-05/7-14-5*

*Bakar, 28. listopada 2014.g.*

# *GRADSKO VIJEĆE GRADA BAKRA*

***putem predsjednika Milana Rončevića***

*PREDMET:* ***Obrazloženje uz prijedlog Odluke o pristupanju Grada Bakra***

***u LAG „VINODOL“***

*Cijenjeni,*

*Smatrajući da cijelo područje Vinodola (Grad Crikvenica, Grad Novi Vinodolski i Vinodolska općina) sa svojim ruralnim područjima ima potencijal za razvoj ruralnih aktivnosti i korištenje sredstava EU fondova, Poduzetnički centar „Vinodol“ d.o.o. pokrenuo je inicijativu za osnivanje LAG-a „VINODOL“. Osnivačka skupština održana je 19. listopada 2012.g., a u prosincu 2012.g. udruga je upisana u Registar udruga RH. U procesu osnivanja LAG-a „VINODOL“ dobivena je jednoglasna podrška javnog sektora te su sve tri jedinice lokalne samouprave donijele odluku o pristupanju LAG-u „VINODOL“ kao osnivači. Tako LAG „VINODOL“ ima ukupno 50 osnivača, među kojima su, osim navedenih jedinica lokalne samouprave, i sve tri Turističke zajednice sa područja Vinodola, zatim Poduzetnički centar „Vinodol“ d.o.o., Poljoprivredna zadruga „Plodovi Vinodola Bribir“ te brojni poduzetnici, udruge i fizičke osobe.*

*LAG „VINODOL“ je organizacija s usvojenim statutom, definiranim ciljevima i usvojenom lokalnom razvojnom strategijom, čiji članovi dolaze iz tri različita sektora: javni, privatni i civilni, a sve u cilju unapređenja kvalitete života u ruralnom području sukladno LEADER pristupu.*

*LEADER (iz francuskog izraza “Liaison Entre Actions de Développement de l’Économie Rurale”) je kratica koja označava “vezu među aktivnostima razvoja ruralnog gospodarstva.” Informacije dobivene evaluacijom LEADER-a kao i od dionika iz ruralnih područja pokazuju prednosti LEADER-a kao alata kojim se postižu rezultati u različitim situacijama i na različitim područjima što pridonosi prilagođavanju ruralnih politika specifičnim potrebama pojedinih ruralnih prostora. Ohrabrujući sudjelovanje na lokalnoj razini u stvaranju i provedbi strategija održivog razvoja, ovaj pristup razvija sve veći utjecaj na buduće ruralne politike. U svojoj evoluciji koja traje od 1991., LEADER je u tri prethodne generacije (LEADER I. – 1991.-1993.; LEADER II. – 1994.-1999., LEADER+ – 2000.-2006., Os LEADER 2007.-2013.) imao status inicijative, da bi u posljednjem planskom razdoblju 2007. – 2013. prerastao u integralni dio europske politike ruralnog razvoja – os LEADER i obvezni dio nacionalnih programa ruralnog razvoja zemalja-članica. U prethodnom razdoblju LEADER+ u 15 “starih” država članica djelovala su 893 LAG-a s ukupnim stanovništvom od 52 milijuna. Od deset novih članica, prije priključenja Bugarske i Rumunjske, šest se odlučilo na primjenu LEADER+ što je rezultiralo sa stotinjak novih LAG-ova. Suradnjom LAG-ova pokrenuto je gotovo tisuću lokalnih i više od tristo prekograničnih projekata.*

*PRISTUP LEADER govori o tome kako, a ne što treba raditi. Sastoji se od sedam osnovnih elemenata – načela, koja treba slijediti u cijelosti, a ne pojedinačno:*

* *održivi ruralni razvoj – razvoj koji se temelji na očuvanju i uravnoteženom razvoju okolišnog, društvenog i gospodarskog kapitala;*
* *pristup temeljen na osobitostima područja – svako ruralno područje ima svoja obilježja, potencijale, posebnosti i prepoznatljivost – na njima treba graditi planiranje budućnosti;*
* *pristup odozdo prema gore – široko uključivanje svih raspoloživih snaga u lokalnim zajednicama doprinijet će kvalitetnom razvoju bogatstvom ideja i mogućih rješenja;*
* *uspostavljanje lokalnih partnerstva – usitnjene inicijative često su unaprijed osuđene na propast, pogotovo u malim sredinama, jer im nedostaje snaga, uvjerljivost i povjerenje zajednice; stoga povezivanje, uspostavljanje partnerstva i razvoj kulture suradnje imaju presudnu važnost. LEADER-ova originalna ideja je stvaranje lokalnih javno-privatnih partnerstva u obliku lokalnih akcijskih grupa – LAG-ova;*
* *inovativnost – tradicija je svakako temelj održivog ruralnog razvoja, ali su inovacije nužne kako bi se tradicionalne vrijednosti predstavile na nov i tržišno konkurentan način;*
* *integralan i višesektorski pristup – sektorska podijeljenost čest je uzrok problemima u razvoju. Horizontalno, međusektorsko povezivanje kao i okomito, povezivanje lokalnih, regionalnih i nacionalnih institucija, osobito je važno u ostvarivanju održivog ruralnog razvoja;*
* *umrežavanje – povezivanje, učenje na primjerima dobre prakse, prijenos i razmjena znanja i iskustva od posebne su važnosti u provedbi LEADER-a, jer se na taj način od pojedinačnih raznolikih slučajeva stvara zajedničko tkanje razvoja europskih ruralnih sredina te pruža uzajamna pomoć i potpora;*
* *suradnja – je korak dalje od umrežavanja, prema pokretanju i provedbi zajedničkih projekata dva ili više LAG-ova unutar zemlje, regije i/ili Europske unije.*

*LAG „VINODOL“ osnovan je sa osnovnom zadaćom promicanja ukupnog ruralnog područja te unapređenja interesa od važnosti za područje Vinodola, s naglaskom na mogućnost korištenja sredstava iz Europskog poljoprivrednog fonda za ruralni razvoj (EAFRD). Pritom LAG „VINODOL“ ima izuzetno važnu ulogu u informiranju i upoznavanju članova LAG-a i ostalih poduzetnika s područja LAG-a na promišljanje i pripremu projekata iz EU fondova na način da im se približe mogućnosti ulaganja te razumijevanje načina i sustava pripreme i provedbe projekta. Krajnji cilj je provedba Lokalne razvojne strategije LAG-a i posljedično povećanje iskorištavanja EU fondova na području LAG-a.*

*Potrebno je naglasiti kako je LAG – Lokalna akcijska grupa ustvari partnerstvo predstavnika javnog, gospodarskog i civilnog sektora određenog ruralnog područja koje je osnovano s namjerom izrade i provedbe lokalne razvojne strategije tog područja, a čiji članovi mogu biti fizičke i pravne osobe.*

*Neki od ciljevi LAG-a su:*

* *promicanje i unapređenje ruralnog razvoja područja LAG-a;*
* *razvijanje sinergije, umrežavanje i planiranje ukupnog razvoja LAG područja između svih dionika kojimaje u interesu doprinjeti razvoju ruralnih područja;*
* *iskorištavanje i razvijanje postojećih potencijala za ruralni razvoj;*
* *jačanje financijskih i ljudskih kapaciteta za provedbu projekata ruralnog razvoja,*
* *pripreme LAG područja za korištenje EU fondova,*
* *briga o infrastrukturnom, ekološko-socijalnom, kulturnom, gospodarskom i svakom drugom razvoju u širem ruralnom području.*

*Uvažavajući potrebu da se koriste svi dostupni načini za pribavljanje sredstava iz EU fondova predlažem da Grad Bakar pristupi LAG-u „VINODOL“ odnosno postane formalni član Udruge. Prijedlog Odluke dostavlja se u privitku.*

*S poštovanjem,*

*Gradonačelnik*

*Tomislav Klarić*

*Privitak kao u tekstu.*